Стоян Михайловски
Магаре и камила

chitanka.info

„Защо си се родила тъй гърбата? —

запитало магарето една камила. —

Със тази планина върху гърба си, дружке мила,

ти си най-грозното животно на земята!“

— Да, грозна съм, това добре го зная ази! —

отвърнала камилата тогази. —

Но аз не мислех, о, магаре,

че ще намеря критикари

сред грубата порода на ослите[1]!

Иди да се огледаш, виж си хубаво ушите

и разбери таз истина: „Плашило

не трябва никога да се присмива на страшило!“

Продажни газетари[2] —

надясно и наляво укори кога раздавате —

вий подражавате

на туй магаре.

[1] Осѐл — магаре. ↑

[2] Газетари — вестникари. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.